‘Dis nou die tyd vir ŉ vrouepresident,’ sê Dlamini-ZumaNkosazana Dlamini-Zuma. Foto: ANA/David Ritchie Jessie Duarte, die ANC se adjunk-sekretaris-generaal, het dié naweek tydens ŉ byeenkoms gesê die ANC-LP Nkosazana Dlamini-Zuma moet die volgende president van die regerende party word want “sy praat nie net nie”. Duarte het Saterdag tydens ŉ byeenkoms van die ANC se vroueliga in Mpumalanga gepraat voor ŉ skare van 5 000 mense. Die byeenkoms was deel van die bekendstelling van die vroueliga se Lotjha Makhelwane-veldtog (in Ndebele “hallo buurman”). Een van die oogmerke met die veldtog is om minderbevoorregtes te help om dokumentasie te bekom wat hulle kan help om vir toelae aansoek te doen. “Die tyd het gekom vir ŉ leier wat nie net praat nie, en daardie leier is Nkosazana Dlamini-Zuma,” het sy gesê. Duarte het ook ŉ beroep op die lede van die ANC en sy ligas gedoen om meer te verenig “ter wille van die organisasie”. Dlamini-Zuma het ook tydens dié byeenkoms die skare aangemoedig om die program te steun. “Kom ons staan op, ouers. Jou buurman moenie honger wees terwyl jy kan [help nie],” het sy gesê. Sy het ook gesê die tyd vir ŉ vrouepresident in Suid-Afrika het nou aangebreek. “Daar is iemand wat altyd sê die adjunkpresident van die ANC moet die volgende president van die party word. Ons weet nie waar dié persoon daardie inligting vandaan kry nie. Dit is nou die tyd vir ŉ vrouepresident.” Dlamini-Zuma en adjunkpres. Cyril Ramaphosa word gesien as die voorlopers om die presidentskap in die aanloop tot die ANC se verkiesingskonferensie wat volgende maand gehou word.